pythainlp/thaigov-v2-corpus-22032023 huggingface dataset:
วันพฤหัสบดีที่ 10 มีนาคม 2565
SME D Bank ติดอาวุธเอสเอ็มอีไทย ยกระดับข้ามผ่านอุปสรรค จัด 8 โปรแกรมเสริมแกร่ง เติมความรู้ หนุนเพิ่มรายได้ ขยายตลาดเติบโต
SME D Bank สนับสนุนยกระดับผู้ประกอบการเอสเอ็มอีไทยอย่างต่อเนื่อง เพื่อจะเพิ่มศักยภาพ สามารถจะปรับตัว และก้าวผ่านอุปสรรคต่าง ๆ ไปได้ด้วยดี โดยในเดือนมีนาคม 2565  ได้จัด 8 กิจกรรมอบรมออนไลน์ ช่วยเติมความรู้ เพิ่มรายได้ ขยายตลาดเติบโต
นายโมกุล โปษยะพิสิษฐ์ รองกรรการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank รับผิดชอบ กลุ่มงานกลยุทธ์ พัฒนาธุรกิจและผู้ประกอบการ เผยว่า จากปัจจุบันที่ผู้ประกอบการเอสเอ็มอีไทย ได้รับผลกระทบจากสถานการณ์รอบตัว ไม่ว่าจะเป็นการแพร่ระบาดของโควิด-19 ที่ยังไม่คลี่คลาย ต้นทุนราคาน้ำมันเพิ่มขึ้นสูง เป็นต้น SME D Bank ในฐานะธนาคารเพื่อเอสเอ็มอีไทยที่ให้บริการการเงินคู่การพัฒนา เดินหน้าสนับสนุนยกระดับผู้ประกอบการเอสเอ็มอีไทยอย่างต่อเนื่อง เพื่อจะเพิ่มศักยภาพ สามารถจะปรับตัว และก้าวผ่านอุปสรรคต่าง ๆ ไปได้ด้วยดี โดยในเดือนมีนาคม 2565 ได้จัด 8 กิจกรรมอบรมออนไลน์ ช่วยเติมความรู้ เพิ่มรายได้ ขยายตลาดเติบโต ได้แก่
1.หลักสูตร “การขึ้นทะเบียนจัดซื้อจัดจ้างภาครัฐ รุ่นที่ 2” พา SMEs เข้าถึงตลาดภาครัฐที่มีมูลค่าถึง 1.3 ล้านล้านบาทต่อปี จัดในวันที่ 16 มี.ค.65 เวลา 10.00-12.00 น.
2.หลักสูตร “สร้างบัญชี รู้ภาษี ระบบดีดีกับ AccRevo” เรียนรู้โปรแกรมบัญชีออนไลน์ ยกระดับธุรกิจทันยุคดิจิทัล จัดในวันที่ 16 มี.ค. 65 เวลา 13.00-15.30 น.
3. หลักสูตร “TikTok For Business” ครั้งที่ 2 วิทยากร ภญ.โสภา พิมพ์สิริพานิชย์ (โค้ชโซอี้) มอบความรู้การทำตลาดออนไลน์ด้วยแอปพลิเคชั่น TikTok กับเทคนิคการเขียน Content Marketing รวมถึงอัดคลิปและตัดต่อคลิปได้ง่าย ๆ จัดในวันที่ 22 มี.ค.65 เวลา 10.00-12.00 น.
4. หลักสูตร “เปิดตลาดออนไลน์ฟรี! กับ FTIeBusiness” สร้างร้านค้าออนไลน์ง่าย ๆ เพียง 7 ขั้นตอน บนแพลตฟอร์ม B2B ภาคอุตสาหกรรมใหญ่ที่สุดในประเทศ เปิดโอกาสจับคู่ธุรกิจกับผู้จัดจำหน่ายชั้นนำระดับประเทศ จัดในวันที่ 24 มี.ค.65 เวลา 14.00-16.00 น.
5. หลักสูตร “Reboot ธุรกิจ ทำน้อยแต่ได้ 100%” รุ่นที่ 3 วิทยากร นายสุเมธ สุภา ผู้อำนวยการศูนย์พัฒนาบุคลากรดิจิทัล สถาบันพัฒนาเศรษฐกิจและสังคมดิจิทัลแห่งประเทศไทย สอนเทคนิคเพิ่มการรับรู้ การมองเห็นใน Facebook และสร้างคอนเทนท์ให้น่าติดตาม จัดในวันที่ 25 มี.ค.65 เวลา 9.00-12.00 น.
6. หลักสูตร “เพิ่มพลังให้แบรนด์ด้วย Packaging Design และ GS1 Standard” เผยเคล็ดลับการออกแบบผลิตภัณฑ์ เสริมภาพลักษณ์ให้สินค้าและแบรนด์ของคุณ จัดในวันที่ 25 มี.ค.65 เวลา 13.30-15.30 น.
7. หลักสูตร “สร้างยอดขายออนไลน์ ด้วย Food Delivery” วิทยากร นายศุภอรรถ อ่อนละมัย ที่ปรึกษาด้านธุรกิจอาหารและบริการ “CT Training Development Co.,Ltd.” เติมความรู้การบริหารธุรกิจการจัดส่งอาหาร Delivery แบบครบวงจร ในวันที่ 29 มี.ค.65 เวลา 9.00-12.00 น.
8. หลักสูตร “Alibaba the next Gen.7 แนะนำทางรอดยุคโควิดโดยผู้เชี่ยวชาญจากอาลีบาบาดอทคอม” พบกับการเจาะลึกภาพรวมตลาดออนไลน์ รวมทั้งเทคนิคและเครื่องมือการขายบน Platform Alibaba พิเศษสุด! สำหรับผู้เข้าร่วมโครงการ ลุ้นรับสิทธิ์โพสต์ขายฟรี 1 สินค้าบน Platform Alibaba นาน 6 เดือน จัดในวันที่ 29 มี.ค.65 เวลา 13.30-16.00 น.
ทุกกิจกรรมสมัครเข้าร่วมได้ฟรี! เพียงสแกน QR Code ในโปสเตอร์ประชาสัมพันธ์ หรือติดต่อฝ่ายพัฒนาและสนับสนุนผู้ประกอบการ โทร. 02-265-4494 สอบถามข้อมูลเพิ่มเติม Call Center 1357
วันพุธที่ 22 กันยายน 2564
Cabinet extends implementation of “We Travel Together” and “Tour Tiew Thai” schemes
Cabinet extends implementation of “We Travel Together” and “Tour Tiew Thai” schemes
September 21, 2021, Government Spokesperson Thanakorn Wangboonkongchana disclosed that the cabinet approved extension and criteria adjustment for the 3rd phase of “We Travel Together” and “Tour Tiew Thai” schemes, as proposed by Tourism Authority of Thailand (TAT). The two tourism stimulus schemes will be extended to end on February 28, 2022, and registered participants may use their entitlements under these schemes until January 31, 2022. Gist is as follows:
1. “Tour Tiew Thai” scheme: two criteria will be adjusted, namely, 1) Easing restriction from traveling only during Sunday and Thursday to allow travelling any day of the week; 2) Increasing maximum number of tour packages per travel company from 15 to 30 packages.
Under the scheme, the Government will subsidize 40% of tour packages up to 5,000 baht a person from a minimum price of 12,500 baht.
2. “We Travel Together” scheme (3rd Phase): Registration will be opened for interested business operators during September 24- October 1, 2021. It is expected that the scheme be implemented in October 2021. Under the scheme, the Government will subsidize 40% of accommodation cost (but not over 3,000 Baht/room/night) and 40% of the airfare (not over 2,000-3,000 Baht depending on the destination), and provide an e-voucher of 600 Baht/day.
According to the Government Spokesperson, despite the fact that the COVID-19 situation has eased down, hotel/accommodation/shop operators are called on to strictly observe COVID-19 related measures and instructions in a bid to control and prevent spread of the disease in parallel with economic stimulation. If the COVID-19 situation regresses, the TAT may consider putting the 2 schemes to an earlier end.
วันพฤหัสบดีที่ 11 สิงหาคม 2565
“อนุทิน” ชื่นชม 10 ปีสถาบันวัคซีนแห่งชาติ สร้างความมั่นคงให้ประเทศ ช่วยคนไทยรับวัคซีนทันเวลา
รองนายกรัฐมนตรีและรัฐมนตรีว่าการกระทรวงสาธารณสุข เผย 10 ปีสถาบันวัคซีนแห่งชาติ ช่วยสร้างความมั่นคงด้านวัคซีนให้แก่ประเทศ จัดหาวัคซีนที่จำเป็นให้คนไทยได้ทันเวลา ยกกรณีโควิดจัดหาวัคซีนได้ทุกแพลตฟอร์ม ขอให้เร่งสร้างความเชื่อมั่นแก่ประชาชนด้านวัคซีน
รองนายกรัฐมนตรีและรัฐมนตรีว่าการกระทรวงสาธารณสุข เผย 10 ปีสถาบันวัคซีนแห่งชาติ ช่วยสร้างความมั่นคงด้านวัคซีนให้แก่ประเทศ จัดหาวัคซีนที่จำเป็นให้คนไทยได้ทันเวลา ยกกรณีโควิดจัดหาวัคซีนได้ทุกแพลตฟอร์ม ขอให้เร่งสร้างความเชื่อมั่นแก่ประชาชนด้านวัคซีน โดยยึดความปลอดภัยและสุขภาพประชาชนเป็นหลัก
วันนี้ (11 สิงหาคม 2565) ที่สถาบันวัคซีนแห่งชาติ สถาบันบำราศนราดูร จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข นพ.โสภณ เมฆธน ผู้ช่วยรัฐมนตรีประจำกระทรวงสาธารณสุข นพ.โอภาส การย์กวินพงศ์ อธิบดีกรมควบคุมโรค นพ.ศุภกิจ ศิริลักษณ์ อธิบดีกรมวิทยาศาสตร์การแพทย์ พญ.อัมพร เบญจพลพิทักษ์ อธิบดีกรมสุขภาพจิต และ นพ.นคร เปรมศรี ผู้อำนวยการสถาบันวัคซีนแห่งชาติ เข้าร่วมงานวันคล้ายวันสถาปนาสถาบันวัคซีนแห่งชาติครบรอบ 10 ปี
นายอนุทินปาฐกถาพิเศษ เรื่อง “บทบาทของสถาบันวัคซีนแห่งชาติ กับก้าวต่อไปเพื่อความมั่นคงด้านวัคซีนของประเทศ” มีใจความตอนหนึ่ง ว่า ขณะนี้สถาบันวัคซีนแห่งชาติได้รับอนุมัติงบประมาณในการก่อสร้างอาคารใหม่ของสถาบันเอง จะเร่งดำเนินการให้เร็วที่สุด เพื่อขยายการให้บริการของสถาบันวัคซีนแห่งชาติเพิ่มมากขึ้น ทั้งนี้ สถานการณ์โรคโควิด 19 ทำให้สถาบันวัคซีนฯ ได้รับการยกระดับ และทำให้รัฐบาลเห็นความสำคัญในการสนับสนุน โดยเฉพาะงบประมาณในการวิจัยพัฒนาวัคซีนโควิด 19 ภายในประเทศ เช่น คณะแพทยศาสตร์จุฬาลงกรณ์มหาวิทยาลัย วัคซีนของบริษัทใบยาฯ หรือบริษัทไบโอเนท-เอเชีย เป็นต้น รวมถึงการจัดหาวัคซีนโควิด 19ทำให้ทุกวันนี้ประเทศไทยมีวัคซีนครบทุกแพลตฟอร์ม ทั้งชนิดเชื้อตาย ไวรัลเวกเตอร์mRNA และโปรตีนซับยูนิทมีวัคซีนเข้ามาดูแลประชาชนตามแผน Roadmap ทำให้ประเทศไทยกลายเป็นฐานการผลิตวัคซีนแอสตร้าเซนเนก้าที่มีมาตรฐาน
“ที่ผ่านมาสถาบันวัคซีนแห่งชาติมีการเตรียมความพร้อมรองรับสถานการณ์โควิด 19 เช่น การเสนอให้ฉีดสูตรไขว้ หรือการฉีดวัคซีนใต้ผิวหนังที่ช่วยให้มีวัคซีนฉีดได้เพิ่มขึ้น 10 เท่า หากไม่ได้รับการจัดส่งวัคซีนตามที่ต้องการ ซึ่งทั้งหมดที่กระทรวงสาธารณสุขและสถาบันวัคซีนแห่งชาติดำเนินการก่อประโยชน์มหาศาลให้กับประชาชน ทำให้ประเทศเกิดความมั่นคงด้านวัคซีน เนื่องในโอกาสครบรอบ 10 ปี ขอให้บุคลากรทุกคนของสถาบันฯ ได้ภาคภูมิใจ และขอให้เร่งสร้างความเชื่อมั่นให้แก่ประชาชน โดยยึดงานวิชาการและความปลอดภัยสุขภาพของประชาชนเป็นหลัก รวมถึงให้ข้อมูลสนับสนุนการออกนโยบายแก่กระทรวงสาธารณสุขได้” นายอนุทินกล่าว
************************************ 11 สิงหาคม 2565
วันจันทร์ที่ 5 กรกฎาคม 2564
รัฐมนตรีว่าการกระทรวงยุติธรรม เผยออสเตรเลีย สหรัฐ นิวซีแลนด์ เกาหลีใต้และประเทศเพื่อนบ้าน ชื่นชมไทยด้านการปราอข่ายและการปราบปรามสม่ำเสมอ
รัฐมนตรีว่าการกระทรวงยุติธรรม เผยออสเตรเลีย สหรัฐ นิวซีแลนด์ เกาหลีใต้และประเทศเพื่อนบ้าน ชื่นชมไทยด้านการปราบปรามยาเสพติด เล็งพัฒนากวาดล้างการส่งยาทางพัสดุ พร้อมโชว์ผลงานจับเพิ่มจากช่วงเช้าได้อีกกว่า 30 ล้านบาท
เมื่อเวลา 10.00 น. ที่สำนักงานคณะกรรมการป้องกันและปราบปรามยาเสพติด (ป.ป.ส.) มีการประชุมระดับเจ้าหน้าที่อาวุโสภายใต้กรอบความร่วมมือในอนุภูมิภาคลุ่มน้ำโขงเพื่อยกระดับการสกัดกั้นยาเสพติดภายใต้แผนปฏิบัติการร่วมสามเหลี่ยมทองคำ 1511 โดยมี นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุม พร้อมด้วย น.ส.ณัฐธ์ภัสส์ ยงใจยุทธ ผู้ช่วย รมว.ยุติธรรม นายธนวัชร นิติกาญจนา ที่ปรึกษา รมว.ยุติธรรม นายวิชัย ไชยมงคล เลขาธิการ ป.ป.ส. และนายเจเรมี ดักลาส ผู้แทน UNODC ประจำภูมิภาคเอเชียตะวันออกเฉียงใต้และแปซิฟิก นายสตีฟ วู๊ด ผู้แทนตำรวจนิวซีแลนด์ นายเดวิด ราโดวาโนวิช ผู้แทนศุลกากรนิวซีแลนด์ นายไซม่อน ลาลิค ผู้แทนตำรวจออสเตรเลีย นายโจเอล คาร์รูเทอส์ ผู้แทนพิทักษ์เขตแดนแห่งออสเตรเลีย นายจอง แจวอน ผู้แทนสำนักงานอัยการสูงสุดเกาหลีใต้ และนายคริสโตเฟอร์ นีลเซ่น ผู้อำนวยการประจำภูมิภาคสำนักงานปราบปรามยาเสพติดสหรัฐอเมริกา (DEA)
นายสมศักดิ์ แถลงภายหลังการประชุมว่า ที่ประชุมได้ชื่นชมรัฐบาลไทย 3 เรื่องคือ 1. การปฏิบัติตามกรอบกฎหมายอย่างเต็มที่ 2. รูปแบบการยึดทรัพย์ตัดวงจรยาเสพติด และ 3. การปราบปรามยาเสพติดอย่างสม่ำเสมอและเต็มที่ โดยการทำงานของ ป.ป.ส.ร่วมบูรณาการกับหน่วยงานต่างๆที่เกี่ยวข้อง ซึ่งที่ประชุมมีข้อเสนอแนะให้กับเราในเรื่องของการขนส่งยาเสพติดผ่านช่องทางพัสดุที่ส่งไปยังประเทศปลายทางต่างๆ โดยหลังจากนี้เราจะบูรณาการข้อมูลและรูปแบบการทำงานร่วมกับหน่วยงานที่เกี่ยวข้องหลังจากนี้เป็นต้นไป ทั้งนี้การประชุมเพื่อหารือถึงสถานการณ์และแนวทางการป้องกันปัญหายาเสพติดร่วมกัน กับกลุ่มลุ่มน้ำโขง 6 ประเทศ คือ จีน เมียนมา สปป.ลาว กัมพูชา เวียดนาม รวมถึงกลุ่มประเทศปลายทาง คือ ออสเตรเลีย สหรัฐอเมริกา นิวซีแลนด์ เกาหลีใต้และญี่ปุ่น เพราะถือว่าปัญหานี้เป็นเรื่องที่ทุกประเทศต้องร่วมมือกันช่วยแก้ไข และเป็นการยกระดับการป้องกันไม่ให้มีการนำสารตั้งต้นและเคมีภัณฑ์เข้าสู่พื้นที่สามเหลี่ยมทองคำและยกระดับการป้องกันสกัดกั้นยาเสพติดไม่ให้ถูกลักลอบไปยังภูมิภาคอื่นๆ
ผู้สื่อข่าวรายงานว่า ภายหลังจากแถลงข่าว นายสมศักดิ์ ได้พาคณะผู้เข้าร่วมประชุม ไปดูของกลางที่ยึดได้เพิ่มเติมจากปฏิบัติการ "ยุทธการพิทักษ์ไทย ยึดทรัพย์ ตัดวงจรยาเสพติด"ต่อจากในช่วงเช้า โดยบุกจับและอายัดทรัพย์สินจากนายตง เฉิน มีเงินสดจากตู้เซฟ 29 ล้านบาท สมุดบัญชีธนาคารต่างๆอีกหลายเล่มที่ต้องรอการตรวจสอบ รถยนต์เมอร์เซเดส เบนซ์ สีดำป้ายแดง 1 คันมูลค่า 3,500,000 บาท นาฬิกาหรู แหวน และเครื่องประดับอีกหลายรายการ
วันพุธที่ 8 ธันวาคม 2564
กรมการขนส่งทางราง รวมสุดยอดโครงการระบบรางของประเทศไทย (จังหวัดสระบุรี)
...
กรมการขนส่งทางราง (ขร.) กระทรวงคมนาคม รวมสุดยอดโครงการระบบรางของประเทศไทย
สุดยอดโครงการระบบรางของประเทศไทยที่แสดงให้เห็นถึงการเดินหน้าพัฒนาระบบการขนส่งทางราง ที่เกิดจากความมุ่งมั่นพัฒนาของหน่วยงานต่างๆ ในการสรรค์สร้างระบบรางให้สามารถอำนวยความสะดวกในการเดินทางและการขนส่งสินค้าให้แก่ประชาชนทั้งภาครัฐและภาคเอกชนโครงสร้างทางรถไฟทางคู่ช่วงมาบกะเบา - คลองขนานจิตร จะมีทางรถไฟยกระดับที่มีความสูงที่สุดในประเทศไทยมีจุดสูงสุด 48 - 50 เมตร ระยะทาง 4.8 กิโลเมตร ตั้งอยู่บริเวณคลองมวกเหล็ก เป็นอีกหนึ่งไฮไลต์ของโครงการนี้ เหตุผลที่ต้องสร้างทางยกระดับเนื่องจากพื้นที่เป็นแอ่งกระทะ มีขอบภูเขาสองฝั่งส่วนที่ลึกที่สุดของแอ่งกระทะคือคลองมวกเหล็ก การแก้ปัญหาในเชิงวิศวกรรมจึงจำเป็นต้องก่อสร้าง
เป็นสะพานรถไฟข้ามในช่วงแอ่งกระทะดังกล่าว
วันพุธที่ 11 สิงหาคม 2564
กรมศุลกากรนำห้องพัก 100 ห้อง จัดทำศูนย์พักคอย (Community Isolation)
รมว.คลัง และคณะ ตรวจเยี่ยมการเตรียมความพร้อมของอาคารที่พักศูนย์ฝึกอบรมสถาบันวิทยาการศุลกากร  ตั้งอยู่ในพื้นที่เขตบางคอแหลมโดยให้กรุงเทพมหานครใช้เป็นศูนย์พักคอยเพื่อรองรับผู้ป่วยโรคติดเชื้อไวรัสโคโรนา 2019 (COVID-19)
วันนี้ (11 สิงหาคม 2564) นายพชร อนันตศิลป์ อธิบดีกรมศุลกากร ให้การต้อนรับ นายอาคม เติมพิทยาไพสิฐ รัฐมนตรีว่าการกระทรวงการคลัง พร้อมคณะผู้บริหารกระทรวงการคลัง และนายอัศวิน ขวัญเมือง ผู้ว่าราชการกรุงเทพมหานคร พร้อมคณะผู้บริหาร ที่เดินทางตรวจเยี่ยมการเตรียมความพร้อมของอาคารที่พักศูนย์ฝึกอบรมสถาบันวิทยาการศุลกากร ตั้งอยู่ในพื้นที่เขตบางคอแหลมโดยให้กรุงเทพมหานครใช้เป็นศูนย์พักคอยเพื่อรองรับผู้ป่วยโรคติดเชื้อไวรัสโคโรนา 2019 (COVID-19)
นายพชร อนันตศิลป์ อธิบดีกรมศุลกากร กล่าวว่า เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) พบผู้ติดเชื้อ จำนวนมาก ที่ยังไม่ได้รับการรักษาเนื่องจากเตียงเต็ม ดังนั้น เพื่อเป็นการบรรเทาความเดือดร้อนและช่วย เหลือพี่น้องประชาชนในพื้นที่กรุงเทพมหานคร กรมศุลกากรร่วมกับโรงพยาบาลเจริญกรุงประชารักษ์ได้จัดเตรียมอาคารที่พักของเจ้าหน้าที่จำนวน 100 ห้อง (400 เตียง) ปรับเปลี่ยนเป็นศูนย์พักคอย (Community Isolation) รองรับผู้ป่วย โดยได้เตรียมห้องโทรทัศน์วงจรปิด (CCTV) เพื่อให้แพทย์เฝ้าติดตามอาการผู้ป่วยอย่างใกล้ชิด พร้อมกับได้จัดหาเตียงนอน ชั้นเก็บของ พร้อมสิ่งอำนวยความสะดวกที่มีความจำเป็นในชีวิตประจำวัน ให้แก่ผู้ป่วยอีกด้วย
อธิบดีกรมศุลกากร กล่าวต่ออีกว่า นอกจากนี้ กรมศุลกากรได้เตรียมพื้นที่ในการจัดทำศูนย์พักคอยสำหรับเจ้าหน้าที่กรมศุลกากรที่มีความเสี่ยงในการติดเชื้อโควิด-19 ไว้ที่อาคารสโมสร กรมศุลกากร คลองเตย ซึ่งกรมศุลกากรจะเป็นผู้ดูแลร่วมกับโรงพยาบาลวชิรพยาบาล สำหรับการดำเนินการดังกล่าวข้างต้น จะสามารถบรรเทาความเดือดร้อนของพี่น้องประชาชนในพื้นที่กรุงเทพมหานครได้ อีกทั้งยังสนองนโยบายของรัฐบาลและกระทรวงการคลัง ที่เน้นการให้ความช่วยเหลือ พี่น้องประชาชน เป็นสำคัญ
วันจันทร์ที่ 26 กรกฎาคม 2564
โฆษกดีอีเอส เผย ข่าวปลอม ชุดตรวจโควิด-19 SGTi-flex COVID-19 Ag ได้รับอนุญาตจาก อย. ไทยแล้ว แนะประชาชนตรวจสอบข้อมูลผู้ขายที่ขึ้นทะเบียนแล้วจากเว็บไซต์ อย.
โฆษกดีอีเอส เผย ข่าวปลอม ชุดตรวจโควิด-19 SGTi-flex COVID-19 Ag ได้รับอนุญาตจาก อย. ไทยแล้ว แนะประชาชนตรวจสอบข้อมูลผู้ขายที่ขึ้นทะเบียนแล้วจากเว็บไซต์ อย.
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส) กล่าวว่าจากการรับแจ้งเบาะแสการโฆษณาขายชุดตรวจโควิด-19ประเภทRapid Test AntigenหรือAntigen Test Kits (ATK)ทางออนไลน์และโซเชียลล่าสุดศูนย์ต่อต้านข่าวปลอมพบข่าวปลอมชุดตรวจโควิด-19 SGTi-flex COVID-19 Agได้รับอนุญาติจากอย.ไทยแล้ว
กรณีผลิตภัณฑ์ชุดตรวจโควิด-19ข้างต้นทางสำนักงานคณะกรรมการอาหารและยา(อย.)ได้ชี้แจงว่าชุดตรวจและน้ำยาที่เกี่ยวข้องกับการวินิจฉัยการติดเชื้อSARs- CoV-2 (เชื้อก่อโรคCOVID-19)แบบตรวจหาแอนติเจนชื่อSGTi-flex COVID-19 Agยังไม่ได้รับการอนุญาตจากสำนักงานคณะกรรมการอาหารและยา
ปัจจุบันชุดตรวจสำหรับโควิด-19ประเภทRapid Test AntigenหรือAntigen Test Kits (ATK)ที่ประชาชนสามารถเข้าถึงได้เองที่ขึ้นทะเบียนไว้กับอย.มีอยู่11ยี่ห้อโดยมีการประกาศรายชื่อบริษัทที่ขายได้สำหรับประชาชนบนเว็บไซต์อย.เพื่อให้ประชาชนสามารถเข้าไปตรวจสอบ
“มีข้อแนะนำจากอย.ในการใช้ชุดตรวจตรวจโควิด-19สำหรับประชาชนใช้ตรวจเองว่าจะต้องเป็นชนิดตรวจแอนติเจนที่ได้รับอนุญาตจากอย.โดยสามารถตรวจสอบได้ที่https://www.fda.moph.go.th/sites/Medical/SitePages/test_kit_covid19.aspxและควรใช้ภายใต้คำแนะนำของบุคลากรทางการแพทย์เพราะต้องมีเทคนิคในการเก็บตัวอย่างไม่ให้เกิดการบาดเจ็บและปนเปื้อนเชื้อโรคการหยดน้ำยาและการอ่านผลเพื่อความปลอดภัยของผู้ใช้และการแปลผลที่ถูกต้อง”
ทั้งนี้จากการรับแจ้งเบาะแสการโฆษณาขายชุดตรวจโควิด-19ประเภทRapid Test AntigenหรือAntigen Test Kits (ATK)ทางออนไลน์และโซเชียลล่าสุดศูนย์ต่อต้านข่าวปลอมได้ร่วมกับสำนักงานคณะกรรมการอาหารและยา(อย.)ตรวจสอบพบที่เข้าข่ายการกระทำความผิดจำนวน84รายผ่านเฟซบุ๊ก8รายอินสตาแกรม27รายทวิตเตอร์37รายและอื่นๆ12รายซึ่งได้มีการร่วมกับอย.ในการประสานงานและดำเนินการปิดกั้นและดำเนินการกับผู้กระทำความผิดตามกฎหมายนางสาวนพวรรณกล่าว
************
วันอังคารที่ 5 ตุลาคม 2564
S&P คงอันดับความน่าเชื่อถือของประเทศไทยที่ BBB+ และมุมมองความน่าเชื่อถือที่ระดับมีเสถียรภาพ (Stable Outlook)
เมื่อวันที่ 4 ตุลาคม 2564  บริษัท S&P Global Ratings (S&P) ได้คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทย (Outlook) ที่ระดับมีเสถียรภาพ (Stable Outlook)
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า เมื่อวันที่ 4 ตุลาคม 2564 บริษัท S&P Global Ratings (S&P) ได้คงอันดับความน่าเชื่อถือของประเทศไทย (Sovereign Credit Rating) ที่ BBB+ และคงมุมมองความน่าเชื่อถือของประเทศไทย (Outlook) ที่ระดับมีเสถียรภาพ (Stable Outlook) โดยมีสาระสำคัญ ดังนี้
1. ภาคการคลังสาธารณะ (Public Finance) มีความแข็งแกร่ง แม้ว่าการดำเนินนโยบายการคลังผ่านมาตรการต่างๆของภาครัฐเพื่อแก้ไขปัญหา เยียวยา และฟื้นฟูเศรษฐกิจที่ได้รับผลกระทบจากการระบาดของโรคติดเชื้อไวรัสโคโรนา 2019 (COVID-19) จะทำให้การขาดดุลงบประมาณรายจ่ายประจำปี 2564–2565 และหนี้ของรัฐบาลเพิ่มขึ้น อย่างไรก็ดี S&P คาดว่า ปี 2566 เมื่อสถานการณ์คลี่คลายรัฐบาล เศรษฐกิจฟื้นตัว รัฐบาลจะสามารถจัดเก็บรายได้เพิ่มขึ้นและจัดทำงบประมาณขาดดุลลดลง
สถานการณ์การระบาดของ COVID-19 ยังส่งผลกระทบอย่างต่อเนื่องต่อการฟื้นตัวของภาคการท่องเที่ยวและเศรษฐกิจของประเทศไทย แต่ S&P คาดว่า ปี 2564 เศรษฐกิจไทยจะเติบโต (GDP Growth) ประมาณร้อยละ 1.1 และจะเติบโตเพิ่มขึ้นเฉลี่ยประมาณร้อยละ 3.6 ต่อปี ในช่วงปี 2565-2567 จากภาคการส่งออกและภาคการท่องเที่ยวที่ปรับตัวดีขึ้นเนื่องจากสามารถควบคุมการระบาดของ COVID-19 และประชาชนได้รับวัคซีนอย่างทั่วถึงได้ อีกทั้งคาดว่าเศรษฐกิจไทยจะกลับไปอยู่ที่ระดับเดิมก่อนเกิด COVID-19 ตั้งแต่ปี 2566 เป็นต้นไป
นอกจากนี้ รัฐบาลยังสนับสนุนการลงทุนอย่างต่อเนื่อง ให้เป็นไปตามแผนแม่บทภายใต้ยุทธศาสตร์ชาติและแผนการปฏิรูปประเทศ อาทิ โครงการพัฒนาระเบียงเศรษฐกิจพิเศษภาคตะวันออก (Eastern Economic Corridor) และโครงการโครงสร้างพื้นฐานด้านคมนาคมขนส่ง และยังส่งเสริมให้ภาคเอกชนมีส่วนร่วมในการลงทุน (Public Private Partnership) เพื่อลดความเสี่ยงทางการคลังของรัฐบาลให้เป็นไปตามกรอบวินัยการเงินการคลังของภาครัฐ
2. ภาคการเงินต่างประเทศ (External Finance) ยังคงมีความแข็งแกร่ง โดยดุลบัญชีเดินสะพัดเกินดุล อีกทั้ง สภาพคล่องและทุนสำรองระหว่างประเทศอยู่ในระดับสูง โดย S&P คาดว่าสภาพคล่องต่างประเทศ (External liquidity) ของประเทศไทยยังอยู่ในระดับที่ไม่น่ากังวล นอกจากนี้ การดำเนินนโยบายทางการเงินและการรักษาเสถียรภาพด้านราคาเป็นปัจจัยสำคัญที่ช่วยสนับสนุนอันดับความน่าเชื่อถือของประเทศ
3. ปัจจัยสำคัญที่ S&P จะติดตามอย่างใกล้ชิด คือ การเติบโตทางเศรษฐกิจของประเทศอย่างเป็นรูปธรรม และเสถียรภาพทางการเมือง ซึ่งอาจส่งผลกระทบต่อประสิทธิภาพการดำเนินนโยบายทางเศรษฐกิจและสังคมของประเทศในระยะปานกลาง
สำนักงานบริหารหนี้สาธารณะ สำนักนโยบายและแผน
โทร. 02 265 8050 ต่อ 5505
วันศุกร์ที่ 22 ตุลาคม 2564
กรมการขนส่งทางรางติดตามโครงการรถไฟทางคู่ ช่วงลพบุรี - ปากน้ำโพ
ช่วงโครงสร้างทางยกระดับที่ยาวที่สุดในประเทศไทย
ในวันที่ 21 - 22 ตุลาคม 2564 นายพิเชฐ คุณาธรรมรักษ์ รองอธิบดีกรมการขนส่งทางราง กระทรวงคมนาคม พร้อมด้วยเจ้าหน้าที่กรมการขนส่งทางราง (ขร.) ติดตามความก้าวหน้าโครงการก่อสร้างรถไฟทางคู่ ช่วงลพบุรี-ปากน้ำโพ ที่สำนักงานโครงการฯ โคกกระเทียม พร้อมลงพื้นที่สถานีท่าแค สถานีลพบุรี 2 และสถานีบ้านกลับ โดยมีนายไชยา วงศ์สิทธิพรรุ่ง วิศวกรโครงการฯ ฝ่ายโครงการพิเศษและก่อสร้าง การรถไฟแห่งประเทศไทย พร้อมด้วยบริษัทที่ปรึกษาควบคุมงานและบริษัทผู้รับจ้างก่อสร้างให้การต้อนรับ
สำหรับโครงการรถไฟทางคู่ ช่วงลพบุรี-ปากน้ำโพ แบ่งเป็น 3 สัญญา ได้แก่
สัญญาที่ 1 ช่วงบ้านกลับ-โคกกระเทียม 29 กิโลเมตร (ทางรถไฟยกระดับ 19 กม. และระดับพื้น 10 กม.) มีการก่อสร้างสถานีใหม่ 1 แห่งคือสถานีลพบุรี 2 บนทางหลวงหมายเลข 366 พร้อมทั้งอยู่ระหว่างเตรียมปรับปรุงสถานีบ้านกลับ 1 สถานี มีความคืบหน้าร้อยละ 61.13 เร็วกว่าแผนงานร้อยละ 9.71
สัญญา 2 ช่วงท่าแค-ปากน้ำโพ ระยะทาง 116 กม. เป็นโครงสร้างระดับพื้นทั้งหมด โดยก่อสร้างสถานีใหม่ 4 สถานี และปรับปรุงสถานีเดิม 13สถานี รวม 17 สถานี ก่อสร้างเป็นชานชาลาสูง 1.10 เมตรทุกสถานีตามรูปแบบสัญญา และอาคารควบคุมการเดินรถ (CTC) ที่สถานีนครสวรรค์ 1 แห่ง มีความคืบหน้าร้อยละ 69.68
สำหรับสัญญา 3 งานระบบอาณัติสัญญาณฯ มีความคืบหน้าร้อยละ 11.68
ในส่วนของสถานีท่าแคและสถานีบ้านกลับจะดำเนินการปรับปรุงสถานีเดิม (Renovate)ให้มีความแข็งแรง และรองรับการให้บริการมากขึ้น  ส่วนสถานีลพบุรี 2 อยู่ระหว่างการก่อสร้างใหม่ ตั้งอยู่บนทางหลวงหมายเลข 366 (ถนนเลี่ยงเมืองลพบุรี) มี 4 ทาง แบ่งเป็น 3 ชั้น คือชั้นระดับดิน ชั้นจำหน่ายตั๋วโดยสาร และชั้นชานชาลา
นอกจากนี้ ได้ลงพื้นที่เพื่อสำรวจสถานที่ท่องเที่ยว ณ ทางรถไฟลอยน้ำโคกสลุง จังหวัดลพบุรี ในเบื้องต้นคาดว่าการรถไฟแห่งประเทศไทยจะเปิดให้บริการขบวนรถไฟท่องเที่ยวสะพานรถไฟลอยน้ำโคกสลุงในช่วงปลายเดือน พฤศจิกายน 2564
วันพฤหัสบดีที่ 5 พฤษภาคม 2565
“อนุทิน” เผย WHO ชมไทยรับมือโควิดได้ดี เตรียมเสนอยกเลิก Thailand Pass สำหรับ คนไทย เหตุพบคนเข้าประเทศติดเชื้อลดลง
รองนายกรัฐมนตรีและรัฐมนตรีว่าการกระทรวงสาธารณสุข เผย WHO ชื่นชมไทยตอบโต้ “โควิด” ได้ดี เพราะมีความยืดหยุ่น ปรับตัว และมีแนวทางที่ปฏิบัติได้จริง ระบุพบการติดเชื้อในคนเข้าประเทศลดลง อาจเสนอยกเลิก Thailand Pass สำหรับคนไทย ก่อนขยายในกลุ่มต่างชาติ
รองนายกรัฐมนตรีและรัฐมนตรีว่าการกระทรวงสาธารณสุข เผยWHO ชื่นชมไทยตอบโต้ “โควิด” ได้ดี เพราะมีความยืดหยุ่น ปรับตัว และมีแนวทางที่ปฏิบัติได้จริง ระบุพบการติดเชื้อในคนเข้าประเทศลดลง อาจเสนอยกเลิก Thailand Pass สำหรับคนไทย ก่อนขยายในกลุ่มต่างชาติ ย้ำให้ฉีดวัคซีนเข็มกระตุ้นลดอาการรุนแรงและเสียชีวิต ช่วยให้กลับมาใช้ชีวิตตามปกติได้
วันนี้ (5 พฤษภาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ภายหลังการประชุมผู้บริหารระดับสูงกระทรวงสาธารณสุข ประจำเดือนพฤษภาคม 2565 ว่า ก่อนการประชุม มีการนำเสนอผลการทบทวนการเตรียมความพร้อมกรณีภาวะฉุกเฉินทางสาธารณสุขและสุขภาพถ้วนหน้า หรือUniversal Health and Preparedness Review (UHPR) กรณีการรับมือโควิด 19 ที่มีรองผู้อำนวยการใหญ่องค์การอนามัยโลกนำคณะมาดำเนินการ ซึ่งมีผลสรุปในทิศทางที่ดีและมีประโยชน์ต่อประเทศไทย ทำให้ทั่วโลกให้ความมั่นใจในศักยภาพของประเทศไทยมากขึ้น โดย นพ.จอส ฟอนเดลาร์ ผู้แทนองค์การอนามัยโลกประจำประเทศไทย ระบุว่า ประเทศไทยสามารถตอบโต้กับสถานการณ์โรคระบาดได้อย่างน่าประทับใจ โดยอาศัยความยืดหยุ่น ความสามารถในการปรับตัว และการใช้แนวทางที่นำไปปฏิบัติได้จริง โดยมีประเด็นที่นำไปพัฒนาต่อได้ เช่น การบูรณาการข้อมูล การนำนวัตกรรมและเทคโนโลยีมาสนับสนุน การพึ่งพาตนเองด้านยา วัคซีน และชุดตรวจ ซึ่งเป็นสิ่งที่กระทรวงสาธารณสุขกำลังดำเนินการอยู่
นอกจากนี้ ที่ประชุมยังมีการนำเสนอความก้าวหน้าการดำเนินงาน เช่น แผนการคัดกรองวัณโรค โดยกรมควบคุมโรค การจัดบริการโรคมะเร็ง โดยกรมการแพทย์ ขณะที่กรมอนามัยจะมีความร่วมมือกับสำนักงานหลักประกันสุขภาพแห่งชาติ (สปสช.) เพิ่มคุณภาพชีวิตของผู้สูงอายุ โดยสนับสนุนผ้าอ้อมสำเร็จรูปสำหรับผู้สูงอายุติดเตียง มีโรคประจำตัว ช่วยเหลือตนเองไม่ได้ ซึ่งได้กำชับเรื่องคุณภาพมาตรฐาน
นายอนุทิน กล่าวอีกว่า สำหรับสถานการณ์โควิด 19 ขณะนี้การติดเชื้อและการเสียชีวิตเริ่มลดลง เป็นไปตามคาดการณ์ อัตราครองเตียงและการใช้เครื่องช่วยหายใจประมาณ 20% สอดคล้องกับนโยบาย 3 พอ คือ หมอพอ เตียงพอ และยาพอ ขณะที่อัตราติดเชื้อในผู้เดินทางมาจากต่างประเทศถือว่าน้อยมากเมื่อเทียบกับการติดเชื้อในประเทศ อาจจะเสนอยกเลิกThailand Pass สำหรับคนไทยให้เดินทางเข้าประเทศโดยเสรี เพราะหากติดเชื้อจะได้รับการดูแลตามสิทธิสุขภาพอยู่แล้ว และประชาชนส่วนใหญ่ฉีดวัคซีนแล้วอย่างน้อย 2 เข็มส่วนคนต่างชาติจะพิจารณาในลำดับต่อไป ทั้งนี้ ผู้ที่เสียชีวิตจากโควิด 19 เป็นกลุ่มที่ไม่ได้รับวัคซีนเข็มกระตุ้น จึงขอให้มารับวัคซีนตามกำหนด ซึ่งจะช่วยลดความรุนแรงและการเสียชีวิตลงได้ และเมื่อมีการฉีดวัคซีนมากขึ้นจะช่วยให้ทุกคนกลับมาใช้ชีวิตได้ตามปกติมากขึ้น
*****************************************5 พฤษภาคม 2565
วันเสาร์ที่ 17 กรกฎาคม 2564
ประกาศ ขสมก. ประจำวันที่ 16 กรกฏาคม 2564​ พบพนักงานติดเชื้อไวรัส COVID-19 จำนวน 21 ราย
ประกาศ ขสมก. ประจำวันที่ 16 กรกฏาคม 2564​ พบพนักงานติดเชื้อไวรัส COVID-19 จำนวน 21 ราย
1) พนักงานเก็บค่าโดยสารรถปรับอากาศ สาย 140 เพศหญิง อายุ 52 ปี​
2) พนักงานเก็บค่าโดยสารรถปรับอากาศ สาย 4 เพศหญิง อายุ 58 ปี
3) พนักงานขับรถโดยสารรถธรรมดา สาย 11 เพศชาย อายุ 49 ปี
4) พนักงานเก็บค่าโดยสารรถปรับอากาศ สาย 77 เพศหญิง อายุ 52 ปี
5) พนักงานขับรถโดยสารปรับอากาศ สาย 77 เพศชาย อายุ 34 ปี
6) พนักงานขับรถโดยสารปรับอากาศ สาย 140 เพศชาย อายุ 46 ปี
7) พนักงานเก็บค่าโดยสารรถปรับอากาศ สาย 509 เพศหญิง อายุ 33 ปี
8) พนักงานเก็บค่าโดยสารรถปรับอากาศ สาย 140 เพศหญิง อายุ 53
9) หัวหน้ากลุ่มงานปฏิบัติการเดินรถ 1 เขตการเดินรถที่ 4 อู่คลองเตย เพศชาย อายุ 60 ปี
10) พนักงานเก็บค่าโดยสารรถปรับอากาศ สาย 39 เพศหญิง อายุ 48 ปี
11)​ พนักงานเก็บค่าโดยสารรถปรับอากาศ สาย 60 เพศหญิง อายุ 29
12) พนักงานขับรถโดยสารปรับอากาศ สาย 63 เพศหญิง อายุ 33 ปี
13) พนักงานขับรถโดยสารธรรมดา สาย 97 เพศชาย อายุ 49 ปี
14) พนักงานเก็บค่าโดยสารรถปรับอากาศ สาย 79 เพศหญิง อายุ 29 ปี
15) พนักงานขับรถโดยสารปรับอากาศ สาย 517 เพศชาย อายุ 58 ปี (ปัจจุบันองค์การ ให้พนักงานดังกล่าว ปฏิบัติหน้าที่ช่วยงานนายท่าปล่อยรถโดยสาร สาย 60 ท่าปากคลองตลาด)
16) พนักงานทำความสะอาด อู่คลองเตย เขตการเดินรถที่ 4 เพศหญิง อายุ 59 ปี
17) พนักงานขับรถโดยสารปรับอากาศ 16 เพศชาย อายุ 49 ปี
18) พนักงานขับรถโดยสารธรรมดา สาย 24 เพศชาย อายุ 56 ปี
19) พนักงานเก็บค่าโดยสารรถธรรมดา สาย 16 เพศหญิง อายุ 59 ปี (ปัจจุบันองค์การให้พนักงานดังกล่าว ปฏิบัติหน้าที่ช่วยงานภายในอู่กำแพงเพชร)
20) พนักงานขับรถโดยสารธรรมดา สาย 23 เพศชาย อายุ 28 ปี
21) พนักงานเก็บค่าโดยสารรถธรรมดา สาย 25 เพศหญิง อายุ 59 ปี
วันพุธที่ 11 พฤษภาคม 2565
รฟม. ลงนามปฏิญญาฯ แสดงความมุ่งมั่นดำเนินงานก่อสร้างโครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก)
ด้วยความปลอดภัยเป็นลำดับแรก (Safety First)
วันที่ 11 พฤษภาคม 2565 นายกิตติกร ตันเปาว์ รองผู้ว่าการ (วิศวกรรมและก่อสร้าง) การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม เป็นประธานในพิธีลงนามปฏิญญาว่าด้วยความปลอดภัยในการก่อสร้างโครงการระบบรถไฟฟ้าขนส่งมวลชน (MRTA Safety Declaration) โครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) ระหว่าง รฟม. และผู้รับจ้างก่อสร้างงานโยธา โครงการรถไฟฟ้าสายสีม่วงฯ ทั้ง 6 สัญญา ได้แก่ ผู้รับจ้างสัญญาที่ 1 และ 2 CKST - PL JOINT VENTURE (ประกอบด้วย บริษัท ช.การช่าง จำกัด (มหาชน) และ บริษัท ซิโน - ไทย เอ็นจีเนียริ่ง แอนด์ คอนสตรัคชั่น จำกัด (มหาชน)) ผู้รับจ้างสัญญาที่ 3 ITD - NWR MRT JOINT VENTURE (ประกอบด้วย บริษัท อิตาเลียนไทย ดีเวล๊อปเมนต์ จำกัด (มหาชน) และ บริษัท เนาวรัตน์พัฒนาการ จำกัด (มหาชน)) ผู้รับจ้างสัญญาที่ 4 บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) ผู้รับจ้างสัญญาที่ 5 และ 6 บริษัท อิตาเลียนไทย ดีเวล๊อปเมนต์ จำกัด (มหาชน) ณ ห้องประชุม 2 ชั้น 9 อาคาร 1 รฟม.
ทั้งนี้ เพื่อเป็นการแสดงออกถึงความตั้งใจและความมุ่งมั่นร่วมกันที่จะดำเนินงานก่อสร้างโครงการให้เกิดความปลอดภัยต่อบุคลากร ประชาชน ทรัพย์สินสาธารณะ และสิ่งแวดล้อม รวมถึงเพื่อให้เจ้าหน้าที่ทุกคนและผู้เกี่ยวข้องทุกหน่วยงานเกิดความรู้สึกร่วมกันว่าจะต้องให้ความสำคัญเกี่ยวกับความปลอดภัย อาชีวอนามัยและสภาพแวดล้อมในการทำงานในระหว่างดำเนินการก่อสร้างตลอดเวลา อันเป็นการนำนโยบายของ รฟม. ในการมุ่งเน้นและให้ความสำคัญกับเรื่องความปลอดภัยในระหว่างการดำเนินการก่อสร้างเป็นลำดับแรก (Safety First) ไปสู่การปฏิบัติอย่างจริงจัง เพื่อมิให้เกิดอุบัติเหตุร้ายแรง (Zero Fatal Accident)
สําหรับโครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) มีระยะทางรวมทั้งสิ้น 23.6 กิโลเมตร เป็นโครงสร้างทางวิ่งใต้ดิน 13.6 กิโลเมตร 10 สถานี และโครงสร้างทางวิ่งยกระดับ 10 กิโลเมตร 7 สถานี ติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันพุธที่ 22 มิถุนายน 2565
​รองปลัดภานุวัฒน์ฯ เป็นประธานในพิธีเปิดงาน ออโต้โมทีพ ซัมมิท 2022 และแมนูแฟกเจอริ่ง เอ็กซ์โป 2022 พร้อมกล่าวปาฐกถาพิเศษ และเยี่ยมชมงาน
​รองปลัดภานุวัฒน์ฯ เป็นประธานในพิธีเปิดงาน ออโต้โมทีพ ซัมมิท 2022 และแมนูแฟกเจอริ่ง เอ็กซ์โป 2022 พร้อมกล่าวปาฐกถาพิเศษ และเยี่ยมชมงาน
วันนี้ (22 มิถุนายน 2565) นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานในพิธีเปิดงาน ออโต้โมทีพ ซัมมิท 2022 และแมนูแฟกเจอริ่ง เอ็กซ์โป 2022 เพื่อเป็นประโยชน์และเป็นแนวทางในการเตรียมความพร้อม รวมถึงส่งเสริมความเข้าใจและความร่วมมือระหว่างภาครัฐและภาคเอกชน ในการร่วมกันพัฒนาเศรษฐกิจทั้งในระดับประเทศและภูมิภาค พร้อมกล่าวปาฐกถาพิเศษในหัวข้อ ความเป็นกลางทางคาร์บอน : จุดเปลี่ยนของยานยนต์แห่งอนาคต และเยี่ยมชมบูธแสดงเครื่องจักรอุตสาหกรรมภายในงาน โดยมีนายพิสิฐ รังสฤษฎ์วุฒิกุล ผู้อำนวยการสถาบันยานยนต์ และนางวราภรณ์ ธรรมจรีย์ กรรมการผู้จัดการบริษัท อาร์เอ็กซ์ เทรดเด็กซ์ จำกัด เข้าร่วม ณ ศูนย์นิทรรศการและการประชุมไบเทค บางนา
สำหรับงานออโตโมทีฟ ซัมมิท 2022 เป็นงานสัมมนาวิชาการที่จัดขึ้นระหว่างวันที่ 22-23 มิถุนายน 2565 ภายใต้ความร่วมมือระหว่างสถาบันยานยนต์ และบริษัท อาร์เอ็กเทรดเด็กซ์ จำกัด เพื่อแลกเปลี่ยนความรู้ มุมมอง ข้อมูลเชิงนโยบาย และการเตรียมพร้อมทางธุรกิจ รวมถึงประสานความร่วมมือกันในกลุ่มนักอุตสาหกรรม
ส่วนงาน แมนูแฟกเจอริ่ง เอ็กซ์โป 2022 เป็นงานที่รวบรวมเทคโนโลยีของเครื่องจักรอุตสาหกรรมรุ่นใหม่กว่าพันแบรนด์จาก 30 ประเทศ เพื่อการผลิตและอุตสาหกรรมสนับสนุน รวมไปถึงกิจกรรมคลินิกให้คำปรึกษา การสาธิตระบบปฏิบัติงาน อินดัสเตรียล ทรานฟอร์เมชั่น และแพลตฟอร์ม ซึ่งจัดขึ้นระหว่างวันที่ 22-25 มิถุนายน 2565 เพื่อช่วยขยายเครือข่ายทางธุรกิจจากการพบปะกับผู้นำและนักอุตสาหกรรมในวงการ
วันเสาร์ที่ 7 สิงหาคม 2564
กรอ.ชักชวนเจ้าของโรงงานฯ อบรมออนไลน์ “ป้องกันภัยพิบัติจากสารเคมี-เสริมความพร้อมระงับเหตุ”
สร้างองค์ความรู้ด้านความปลอดภัยสารเคมี แนวทางป้องกัน และแผนปฏิบัติการเหตุฉุกเฉินจากสารเคมี เพื่อให้สามารถประกอบกิจการได้อย่างปลอดภัย และรับมือเหตุดังกล่าวได้อย่างมีประสิทธิภาพ ลดความสูญเสียที่อาจเกิดขึ้น รวมถึงลดผลกระทบต่อชุมชนและสิ่งแวดล้อม
กรมโรงงานอุตสาหกรรม (กรอ.) เชิญชวนผู้ประกอบกิจการโรงงานทั่วประเทศที่มีการเก็บ-ใช้สารเคมีในโรงงาน ร่วมการฝึกอบรม“การป้องกันอุบัติภัยจากสารเคมี และเตรียมความพร้อมในการระงับเหตุ” เน้นสร้างองค์ความรู้ด้านความปลอดภัยสารเคมี แนวทางป้องกัน และแผนปฏิบัติการเหตุฉุกเฉินจากสารเคมี เพื่อให้สามารถประกอบกิจการได้อย่างปลอดภัย และรับมือเหตุดังกล่าวได้อย่างมีประสิทธิภาพ อันจะเป็นการลดความสูญเสียที่อาจเกิดขึ้น รวมถึงลดผลกระทบต่อชุมชนและสิ่งแวดล้อม
นายประกอบ วิวิธจินดา อธิบดีกรมโรงงานอุตสาหกรรม เปิดเผยว่า การพัฒนาภาคอุตสาหกรรมของประเทศในส่วนของภาคการผลิต พบว่ามีใช้สารเคมีหลากหลายชนิดในกระบวนการผลิต ซึ่งสารเคมีที่ใช้นั้นมีทั้งที่ผลิตในประเทศและนำเข้าจากต่างประเทศ จึงมีทั้งโรงงานที่ผลิตสารเคมี โรงงานแบ่งบรรจุสารเคมี และโรงงานที่นำสารเคมีไปใช้ในกระบวนการผลิตทั้งที่ได้ผลผลิตเป็นเคมีภัณฑ์ หรือผลิตภัณฑ์อื่น ๆ ซึ่งสารเคมีแต่ละชนิดก็มีความเป็นอันตรายที่แตกต่างกัน เช่น ไวไฟ กัดกร่อน หรือมีความเป็นพิษ เป็นต้น ซึ่งหากเกิดการรั่วไหลของสารไวไฟอาจทำให้เกิดเพลิงไหม้ได้ดังอุบัติเหตุที่เกิดขึ้นในจังหวัดสมุทรปราการ หรือหากเกิดการรั่วไหลของสารพิษอาจทำให้เกิดอันตรายต่อประชาชนหรือชุมชนโดยรอบโรงงานได้ กรอ. ในฐานะหน่วยงานกำกับดูแลผู้ประกอบกิจการโรงงานให้มีการปฏิบัติอย่างถูกต้องตาม พ.ร.บ. โรงงาน พ.ศ. 2535 (แก้ไขเพิ่มเติม พ.ศ. 2562) ตระหนักถึงความสำคัญดังกล่าว จึงได้กำหนดจัดการฝึกอบรม “การป้องกันอุบัติภัยจากสารเคมี และเตรียมความพร้อมในการระงับเหตุ” ให้แก่ผู้ประกอบกิจการโรงงานที่มีการเก็บหรือการใช้สารเคมีในโรงงานอุตสาหกรรม เพื่อเสริมสร้างองค์ความรู้ด้านความปลอดภัยสารเคมีในการป้องกันอุบัติภัยจากสารเคมีและเตรียมความพร้อมในการระงับเหตุที่เกิดขึ้นได้อย่างทันท่วงทีและถูกต้อง “การป้องกันและเตรียมความพร้อมรับมือก่อนเกิดเหตุ และการดำเนินการรับมือเหตุการณ์ที่เกิดขึ้นอย่างถูกต้องเหมาะสม เป็นสิ่งสำคัญและจำเป็นอย่างยิ่ง การจัดอบรมในครั้งนี้ เป็นการจัดอบรมในรูปแบบออนไลน์ โดยวิทยากรผู้ที่มีความเชี่ยวชาญและประสบการณ์ ซึ่งจะเป็นการกระตุ้นให้ผู้ประกอบกิจการโรงงานทำการสำรวจและทบทวนมาตรการความปลอดภัยของโรงงานที่มีอยู่ เพื่อนำไปสู่การพัฒนาการจัดการภัยพิบัติ ทั้งมิติการเตรียมความพร้อม การรับมือ/ตอบสนองต่อเหตุการณ์ การเยียวยาฟื้นฟูความเสียหายที่เกิดขึ้น รวมทั้งพัฒนาศักยภาพของผู้ประกอบกิจการโรงงาน และผู้ที่ปฏิบัติงานกับสารเคมี ให้มีความรู้ความเข้าใจที่ถูกต้องในการจัดการสารเคมีได้อย่างปลอดภัย” นายประกอบฯ กล่าว
สำหรับการฝึกอบรม “การป้องกันอุบัติภัยจากสารเคมี และเตรียมความพร้อมในการระงับเหตุ” กำหนดจัดขึ้นในวันที่ 10 สิงหาคม 2564 เวลา 08.30 - 12.00 น. โดยเป็นการจัดอบรมในระบบออนไลน์ด้วยโปรแกรม Zoom โดยผู้ที่สนใจสามารถลงทะเบียนเข้าร่วมการฝึกอบรมได้ที่ www.diw.go.th/regis_safety/ ภายในวันที่ 9 สิงหาคม 2564 หรือหากมีข้อสงสัยเพิ่มเติม สามารถสอบถามได้ที่ กลุ่มความปลอดภัยสารเคมี โทร 0-2202-4220 ในวันและเวลาราชการ
-------------------------------------------
กลุ่มความปลอดภัยสารเคมี กรมโรงงานอุตสาหกรรม
โทร 0-2202-4220
วันศุกร์ที่ 4 กุมภาพันธ์ 2565
สธ. เดินหน้านโยบายมะเร็งรักษาทุกที่ ผู้ป่วยมะเร็งเลือกรักษาในสถานพยาบาลได้กว่า 190 แห่งทั่วประเทศ
รองนายกรัฐมนตรีและรัฐมนตรีว่าการกระทรวงสาธารณสุข เผย กระทรวงสาธารณสุขมุ่งพัฒนาระบบบริการบำบัดรักษาโรคมะเร็ง ซึ่งเป็นปัญหาสาธารณสุขที่สำคัญของประเทศ พร้อมเดินหน้านโยบายมะเร็งรักษาทุกที่ ให้ผู้ป่วยสามารถเลือกสถานที่รักษาได้มากกว่า 190 แห่งทั่วประเทศ
รองนายกรัฐมนตรีและรัฐมนตรีว่าการกระทรวงสาธารณสุข เผย กระทรวงสาธารณสุขมุ่งพัฒนาระบบบริการบำบัดรักษาโรคมะเร็ง ซึ่งเป็นปัญหาสาธารณสุขที่สำคัญของประเทศ พร้อมเดินหน้านโยบายมะเร็งรักษาทุกที่ ให้ผู้ป่วยสามารถเลือกสถานที่รักษาได้มากกว่า 190 แห่งทั่วประเทศ โดยไม่ต้องใช้ใบส่งตัว ช่วยลดขั้นตอนให้เข้าถึงการรักษาอย่างรวดเร็วในสถานพยาบาลใกล้บ้าน เพิ่มโอกาสการรอดชีวิต
วันนี้ (4 กุมภาพันธ์ 2565) ที่ โรงพยาบาลร้อยเอ็ด จ.ร้อยเอ็ด นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ภายหลังเป็นประธานเปิดการประชุมวิชาการวันมะเร็งโลกปี 2565 ภายใต้หัวข้อ “ยกระดับหลักประกันสุขภาพถ้วนหน้าสู่การพัฒนาที่ยั่งยืน” ของเขตสุขภาพที่ 7 ว่า รัฐบาลและกระทรวงสาธารณสุขให้ความสำคัญกับการพัฒนาระบบบริการบำบัดรักษาโรคมะเร็ง ซึ่งเป็นปัญหาสาธารณสุขที่สำคัญของประเทศ อาทิ การยกระดับบริการคัดกรองปากมดลูก จากวิธีPAP smear และวิธี VIA เป็นการหาการติดเชื้อ HPV บริเวณช่องคลอด ซึ่งมีความแม่นยำสูง เก็บตัวอย่างได้ด้วยตัวเอง ช่วยแก้ปัญหาการเข้าไม่ถึงบริการของผู้หญิงจำนวนมาก, การคัดกรองมะเร็งลำไส้ใหญ่ด้วยการตรวจหาเลือดในอุจจาระ,การป้องกันมะเร็งเต้านม โดยเพิ่มสิทธิประโยชน์การตรวจยีนเสี่ยงมะเร็งสำหรับสตรีที่มีประวัติโรคมะเร็งในครอบครัว, การป้องกันมะเร็งช่องปาก ด้วยการคัดกรองรอยโรคระยะก่อนมะเร็งโดยทันตบุคลากรในชุมชนร่วมกับการรักษาที่เหมาะสม, การเพิ่มสิทธิประโยชน์การตรวจ PET/CT Scan สำหรับมะเร็งปอดและมะเร็งต่อมน้ำเหลือง, การผ่าตัดแบบวันเดียวกลับสำหรับมะเร็งลำไส้ใหญ่ มะเร็งปอด มะเร็งไต มะเร็งตับอ่อนและมะเร็งท่อน้ำดี, การให้เคมีบำบัดที่บ้านสำหรับผู้ป่วยมะเร็งลำไส้ใหญ่ รวมถึงการใช้กัญชาทางการแพทย์ในการบรรเทาอาการข้างเคียงสำหรับผู้ป่วยมะเร็งที่รับเคมีบำบัด และผู้ป่วยมะเร็งที่รับการรักษาแบบประคับประคอง ช่วยให้ผู้ป่วยมีคุณภาพชีวิตที่ดีขึ้น นอกจากนี้ ได้กำหนดนโยบาย “มะเร็งรักษาทุกที่” (Cancer Anywhere) พร้อมกับพัฒนาศักยภาพโรงพยาบาลในการให้บริการบำบัดรักษาโรคมะเร็ง เพื่อให้ผู้ป่วยสามารถเลือกสถานที่รักษาได้มากกว่า 190 แห่งทั่วประเทศ โดยไม่ต้องใช้ใบส่งตัว ช่วยลดขั้นตอนให้ได้รับการรักษาอย่างรวดเร็วในสถานพยาบาลใกล้บ้าน เพิ่มโอกาสการรอดชีวิต
สำหรับศูนย์มะเร็งเฉลิมพระเกียรติจุฬาภรณ์ โรงพยาบาลร้อยเอ็ด เป็นศูนย์เชี่ยวชาญระดับสูงด้านมะเร็งตับและท่อทางเดินน้ำดีแบบครบวงจรของภูมิภาคอาเซียน มีหน่วยรังสีรักษาด้วยเครื่องฉายแสงชนิด 3 มิติ (LINAC)ให้บริการฉายรังสีให้กับผู้ป่วยมะเร็งในจังหวัดร้อยเอ็ด มหาสารคาม กาฬสินธุ์ และจังหวัดอื่นๆ ได้ 1,000 รายต่อปีได้จัดหาเครื่องเร่งอนุภาคพลังงานสูงชนิดแปรความเข้มเชิงปริมาตร (LINAC) ด้วยงบประมาณภายใต้โครงการจัดหาครุภัณฑ์เครื่องฉายรังสีสำหรับแก้ปัญหาผลกระทบจากโรคโควิด 19 ด้านการแพทย์ เพิ่มอีก 1 เครื่องช่วยเสริมศักยภาพการให้บริการผู้ป่วยได้เพิ่มขึ้นเป็น 2 เท่า โดยเฉพาะผู้ป่วยโรคมะเร็งท่อน้ำดีจากพยาธิใบไม้ตับ ซึ่งภาคอีสานมีอัตราป่วยและเสียชีวิตสูงที่สุด ทั้งนี้ สิ่งสำคัญไม่ใช่เพียงการเพิ่มศักยภาพในการดูแลรักษาผู้ป่วยโรคมะเร็ง แต่ต้องสื่อสารให้ความรู้แก่ประชาชน ในการป้องกันตัวเองให้ห่างไกลจากโรคมะเร็งด้วย นายอนุทิน กล่าวในตอนท้าย
**************************************4 กุมภาพันธ์ 2565
วันพฤหัสบดีที่ 25 สิงหาคม 2565
​โฆษกรัฐบาลเผย พลเอก ประวิตรฯ รองนายกรัฐมนตรี ห่วงใยประชาชนในพื้นที่เสี่ยงจากน้ำ กำชับทุกหน่วยงานที่เกี่ยวข้อง
บูรณาการการทำงาน ให้ความช่วยเหลือและวางแผนการเก็บน้ำไว้ใช้ในอนาคต
วันนี้ (25 สิงหาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี ห่วงกังวลความปลอดภัยประชาชน ต่อสถานการณ์น้ำหลาก น้ำท่วมฉับพลัน ซึ่งจากการคาดการณ์สภาพอากาศในช่วงวันที่ 25 – 26 สิงหาคม 2565 ร่องมรสุมกำลังแรงพาดผ่านบริเวณภาคเหนือ และประเทศลาวตอนบน เข้าสู่หย่อมความกดอากาศต่ำบริเวณประเทศเวียดนามตอนบนและอ่าวตังเกี๋ย ในขณะที่มรสุมตะวันตกเฉียงใต้พัดปกคลุมทะเลอันดามัน ประเทศไทย และอ่าวไทย ทำให้ประเทศไทยมีฝนตกหนักบางแห่งบริเวณภาคเหนือ ภาคตะวันออกเฉียงเหนือ ภาคกลางรวมทั้งกรุงเทพมหานครและปริมณฑล ภาคตะวันออก และภาคใต้ฝั่งตะวันตก
ซึ่งจากรายงานด้านการป้องกันและบรรเทาสาธารณภัย พบว่า มีพื้นที่เฝ้าระวังคือ
1. น้ำท่วมฉับพลัน น้ำป่าไหลหลาก น้ำท่วมขัง ดังนี้
ภาคเหนือ ได้แก่ จ.ตาก (อ.แม่ระมาด ท่าสองยาง) พิษณุโลก (อ.นครไทย เนินมะปราง ชาติตระการ วังทอง) และเพชรบูรณ์ (อ.หล่มเก่า หล่มสัก เขาค้อ)
ภาคกลาง ได้แก่ จ.นครนายก (อ.เมืองฯ) ปราจีนบุรี (อ.ประจันตคาม นาดี) และกรุงเทพมหานคร
2. พื้นที่เฝ้าระวังน้ำล้นตลิ่ง น้ำท่วมขัง ภาคตะวันออกเฉียงเหนือ ได้แก่ จ.ร้อยเอ็ด (อ.เสลภูมิ จังหาร โพนทอง) มหาสารคาม (อ.เมืองฯ กันทรวิชัย) และอุบลราชธานี (อ.เมืองฯ)
ภาคกลาง ได้แก่ จ.อ่างทอง (อ.ป่าโมก วิเศษชัยชาญ) และพระนครศรีอยุธยา (อ.เสนา ผักไห่ บางบาล บางไทร บางปะหัน พระนครศรีอยุธยา)
3. พื้นที่เฝ้าระวังน้ำทะเลหนุนสูงบริเวณปากแม่น้ำ และพื้นที่ราบลุ่มชายฝั่ง
ภาคกลาง ได้แก่ จ.สมุทรสาคร สมุทรสงคราม สมุทรปราการ นนทบุรี ฉะเชิงเทรา ชลบุรี ระยอง จันทบุรี ตราด เพชรบุรี ประจวบคีรีขันธ์ และกรุงเทพมหานคร
ภาคใต้ ได้แก่ จ.ชุมพร สุราษฎร์ธานี นครศรีธรรมราช สงขลา ปัตตานี นราธิวาส ระนอง พังงา ภูเก็ต กระบี่ ตรัง และสตูล
“รองนายกรัฐมนตรีห่วงใยประชาชนในพื้นที่เสี่ยงจากน้ำ และได้กำชับกระทรวงกลาโหม ระดมกำลังพล และยุทโธปกรณ์ร่วมกับส่วนราชการ และทุกหน่วยงานที่เกี่ยวข้อง ให้บูรณาการการทำงานร่วมกันเพื่อให้การช่วยเหลือประชาชนที่ได้รับผลกระทบ รวมทั้งได้สั่งการให้ทุกหน่วยงานให้การสนับสนุนประชาชนวางแผนการใช้น้ำระยะยาว เก็บน้ำไว้ใช้ในช่วงฤดูแล้ง สำหรับพืชไร่ และการทำเกษตรด้วย” นายอนุชาฯ กล่าว
วันจันทร์ที่ 30 สิงหาคม 2564
กบข. เชื่อมั่นบริษัทที่ให้ความสำคัญด้าน ESG สามารถสร้างผลตอบแทนในระยะยาวได้ดี พร้อมแลกเปลี่ยนมุมมองนักลงทุนสถาบันในงานเสวนา “Thailand Focus 2021”
กบข. ร่วมเสวนาออนไลน์ในงาน “Thailand Focus 2021” ภายใต้หัวข้อ “Accelerating Sustainable Investing in Thai Capital Market” จัดโดยตลาดหลักทรัพย์แห่งประเทศไทย
กบข. ร่วมเสวนาออนไลน์ในงาน “Thailand Focus 2021” ภายใต้หัวข้อ “Accelerating Sustainable Investing in Thai Capital Market” จัดโดยตลาดหลักทรัพย์แห่งประเทศไทย เพื่อแลกเปลี่ยนความรู้ ประสบการณ์การบริหารกองทุนในฐานะนักลงทุนสถาบันที่ให้ความสำคัญกับการลงทุนที่คำนึงถึงปัจจัยสิ่งแวดล้อม สังคม และธรรมาภิบาล (ESG Investing) พร้อมสนับสนุนการขับเคลื่อนการลงทุนอย่างยั่งยืนในตลาดทุนไทย
ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เผยมุมมองของนักลงทุนต่อการนำปัจจัยด้าน ESG ประกอบการพิจารณาลงทุนว่า นักลงทุนทั่วไป มักจะมองแค่ความสำคัญของผลตอบแทนและความเสี่ยงการลงทุน เช่น หากบริษัทที่ลงทุนมีผลประกอบการที่ดี ย่อมนำไปสู่การสร้างผลตอบแทนที่ดีให้กับนักลงทุน แต่หากบริษัทมีการกระทำที่สร้างความเสียหายและเกิดผลกระทบด้าน ESG ย่อมสร้างความเสี่ยงให้กับบริษัท ทำให้นักลงทุนได้รับผลตอบแทนที่ลดลง และส่งผลกระทบต่อการตัดสินใจเลือกลงทุนในบริษัทนั้น แต่สำหรับนักลงทุนสถาบัน ในฐานะเจ้าของสินทรัพย์ที่ลงทุนทั่วโลก (Universal Owner) จึงตระหนักถึงการมีส่วนร่วมรับผิดชอบต่อผลกระทบด้าน ESG ที่เกิดจากการดำเนินธุรกิจของบริษัทที่ลงทุน มีการนำปัจจัยด้าน ESG มาประกอบในกระบวนการพิจารณาลงทุน ซึ่ง กบข. ในฐานะนักลงทุนสถาบันได้มีเป้าหมายสำคัญ นั่นคือ การลงทุนที่สร้างผลตอบแทนและส่งผลกระทบเชิงบวกต่อโลกและสังคม (Impact Investing)
สำหรับข้อมูลเชิงลึกที่ใช้ประกอบการตัดสินในลงทุนอย่างยั่งยืนนั้น ขณะนี้ยังไม่มีกลยุทธ์หรือแบบแผนมาตรฐานสำเร็จรูป (No One Size Fits All) กบข. จึงได้มีการวางกระบวนการที่จำเป็นทั้งหมดเพื่อให้มั่นใจว่าสามารถเข้าถึงข้อมูลเชิงลึก สำหรับเป็นข้อมูลประกอบการพิจารณาลงทุนได้อย่างถูกต้องแม่นยำ นอกจากนี้ กบข. ยังได้เพิ่มประสิทธิภาพในกระบวนการลงทุนภายใต้กรอบ ESG โดยบูรณาการแนวทางมาตรฐานขององค์กรชั้นนำระดับสากล ได้แก่ OECD และ PRI เพื่อจัดทำหลักเกณฑ์ประเมินมาตรฐานด้าน ESG โดยเชื่อว่า บริษัทที่ให้ความสำคัญกับปัจจัยด้าน ESG จะสามารถสร้างผลตอบแทนระยะยาวได้ดีกว่า
นอกจากนี้ การเปิดเผยข้อมูลด้าน ESG อย่างมีประสิทธิภาพเป็นสิ่งที่จำเป็นยิ่ง ในขณะเดียวกัน นักลงทุนจะต้องตระหนักว่า ข้อมูลที่เปิดเผยไม่สามารถนำมาเปรียบเทียบกันได้ เพราะแต่ละแห่งมีเกณฑ์ประเมินคะแนนด้าน ESG ที่แตกต่างกัน ดังนั้น การรวบรวมข้อมูลเชิงลึกและการประเมินด้าน ESG จึงเป็นเรื่องท้าทายและจะต้องพัฒนาต่อไป เพื่อให้สอดคล้องตามแต่ละบริบทของสินทรัพย์และประเภทธุรกิจได้อย่างเหมาะสม ทันต่อการเปลี่ยนแปลงของนโยบายด้านสังคมและสิ่งแวดล้อมที่จะเกิดขึ้นในอนาคต
“ตลาดทุนไทยสามารถเกิดความยั่งยืนและมีแนวโน้มดีขึ้นในอนาคตได้ หากทุกภาคส่วนร่วมมือ และก้าวไปในทิศทางเดียวกัน” ดร. ศรีกัญญากล่าวทิ้งท้าย
สำหรับงานสัมมนาออนไลน์ดังกล่าวจัดขึ้นภายใต้งาน “Thailand Focus 2021” เมื่อวันที่ 25 สิงหาคมที่ผ่านมา โดยในช่วงเสวนานี้ได้รับเกียรติจากผู้บริหารระดับสูงที่เป็นผู้เชี่ยวชาญด้านการลงทุนในตลาดทุนไทย ได้แก่ ดร.ศรีกัญญา ยาทิพย์ เลขาธิการ กบข., ดร. คงกระพัน อินทรแจ้ง ประธานเจ้าหน้าที่บริหาร บมจ. พีทีที โกลบอล เคมิคอล, ดร.ปิติ ตัณฑเกษม ประธานเจ้าหน้าที่บริหาร บมจ. ธนาคารทหารไทยธนชาต โดยมีคุณพิมพรรณ ดิศกุล ณ อยุธยา ผู้อำนวยการฝ่ายส่งเสริมความรู้ด้านความยั่งยืน ตลาดหลักทรัพย์แห่งประเทศไทย เป็นผู้ดำเนินรายการ
วันพฤหัสบดีที่ 5 สิงหาคม 2564
โฆษก กสร. ชี้แจงประเด็น ลูกจ้างบริษัทเครื่องสำอาง ไม่ได้รับความเป็นธรรมหลังถูกเลิกจ้าง เพราะพิษโควิด
กสร. ชี้แจงประเด็น กรณีลูกจ้างบริษัทผลิตและจำหน่ายเครื่องสำอาง ย่านดอนเมือง พบถูกเลิกจ้างไม่เป็นธรรมและไม่ได้รับเงินเยียวยาตามกฎหมาย โดยนายจ้างอ้างต้องเลิกจ้างเพราะสถานการณ์โควิด-19
นางโสภา เกียรตินิรชา รองอธิบดีและโฆษกกรมสวัสดิการและคุ้มครองแรงงาน (กสร.) กล่าวชี้แจง ประเด็นกรณีลูกจ้างบริษัท ควอลิตี้ พลัส เอสเทติค อินเตอร์เนชั่นแนล จำกัด ประกอบกิจการผลิตและจำหน่ายเครื่องสำอาง ตั้งอยู่ที่เขตดอนเมือง กรุงเทพมหานคร หลังพบลูกจ้างถูกนายจ้างเลิกจ้างอย่างไม่เป็นธรรมและไม่ได้รับเงินเยียวยาตามกฎหมาย โดยกรณีนี้ นายสุชาติ ชมกลิ่น รัฐมนตรีว่าการกระทรวงแรงงาน มีความห่วงใยลูกจ้างที่ได้รับผลกระทบดังกล่าว จึงสั่งการให้กรมสวัสดิการและคุ้มครองแรงงานเร่งดำเนินการและหาข้อยุติ ซึ่งจากการตรวจสอบพบว่าในระหว่างเดือนกุมภาพันธ์ 2564 ลูกจ้างจำนวน 18 คน มายื่นคำร้องกับพนักงานตรวจแรงงานว่านายจ้างเลิกจ้างและค้างจ่ายค่าจ้าง ค่าล่วงเวลา ค่าจ้างแทนการบอกกล่าวล่วงหน้า และค่าชดเชย ซึ่งพนักงานตรวจแรงงานมีหนังสือเชิญนายจ้างมาพบเมื่อวันที่ 3 มีนาคม 2564 เพื่อตรวจสภาพการจ้างการทำงานของสถานประกอบกิจการ พบว่านายจ้างแจ้งว่าได้เลิกจ้างลูกจ้างเนื่องจากผลกระทบของการแพร่ระบาดของโรคติดเชื้อไวรัสโคโรนา 2019 และมีการค้างจ่ายค่าจ้างลูกจ้างและเงินสิทธิประโยชน์อื่นๆ จริง จึงมีคำสั่งให้นายจ้างจ่ายค่าจ้างและเงินสิทธิประโยชน์ของลูกจ้างตามที่ค้างจ่าย หลังจากนั้นมีลูกจ้างของบริษัทมายื่นคำร้องเพิ่มเติมจนถึงเดือนพฤษภาคม 2564 อีก 4 คน รวมเป็น 22 คน โดยพนักงานตรวจแรงงานได้มีคำสั่งให้นายจ้างจ่ายค่าจ้างรวมทั้งสิ้นเป็นเงิน 321,245 บาท ค่าล่วงเวลา 7,024 บาท ค่าจ้างแทนการบอกกล่าวล่วงหน้า 331,591 บาท และค่าชดเชยการเลิกจ้าง 2,019,186 บาท พร้อมดอกเบี้ย ให้กับจากลูกจ้างทั้งหมด 22 คน ซึ่งนายจ้างได้ปฏิบัติตามคำสั่งของพนักงานตรวจแรงงานโดยจ่ายเงินค่าจ้างให้ลูกจ้างเพียง 2 คน เป็นเงิน 29,211 บาท พร้อมดอกเบี้ย สำหรับกรณีของลูกจ้างที่นายจ้างไม่ปฏิบัติตามคำสั่งและไม่นำคดีไปสู่ศาล นิติกรของกรมได้แจ้งความดำเนินคดีอาญานายจ้าง ณ สถานีตำรวจนครบาลดอนเมือง และได้ประสานลูกจ้างผู้ร้องให้นำคำสั่งพนักงานตรวจแรงงานไปดำเนินคดีแพ่งนายจ้างต่อศาลแรงงาน เพื่อดำเนินการติดตามสิทธิประโยชน์ของลูกจ้างตามกฎหมายต่อไป ทั้งนี้ได้แนะนำให้ลูกจ้างที่ได้รับความเดือดร้อนจากการถูกเลิกจ้างกรณีไม่ได้รับค่าชดเชย หรือสิทธิประโยชน์อื่น เช่น ค่าจ้าง ค่าทำงานในวันหยุดพักผ่อนประจำปี เป็นต้น ยื่นคำขอรับเงินสงเคราะห์เพื่อบรรเทาความเดือดร้อนจากกองทุนสงเคราะห์ลูกจ้าง โดยลูกจ้างบริษัทนี้จะมายื่นคำขอในวันที่ 10 สิงหาคม นี้
โฆษก กสร. กล่าวเพิ่มเติมว่า กรณีที่สถานประกอบกิจการได้รับผลกระทบจากการแพร่ระบาดของโรคติดเชื้อไวรัสโคโรนา 2019 และมีการเลิกจ้างลูกจ้างนั้น นายจ้างจะต้องจ่ายค่าจ้าง ค่าล่วงเวลา ค่าจ้างแทนการบอกกล่าวล่วงหน้า และค่าชดเชย ให้กับลูกจ้างตามสิทธิที่พึงได้รับ ซึ่งเป็นสิทธิแรงงานขั้นพื้นฐานที่ลูกจ้างทุกคนต้องได้รับ ตามพระราชบัญญัติคุ้มครองแรงงาน พ.ศ. 2541 หากนายจ้าง ลูกจ้าง มีข้อสงสัยเกี่ยวกับข้อกฎหมายสามารถสอบถามได้ที่ สำนักงานสวัสดิการและคุ้มครองแรงงานจังหวัดทุกจังหวัด สำนักงานสวัสดิการและคุ้มครองแรงงานกรุงเทพมหานครพื้นที่ 1-10 หรือโทรศัพท์สายด่วน 1506 กด 3 หรือ 1546
วันศุกร์ที่ 12 พฤศจิกายน 2564
มท.1 นำคณะผู้บริหารร่วมพิธีถวายผ้าพระกฐินพระราชทานของกระทรวงมหาดไทย ประจำปี 2564
มท.1 นำคณะผู้บริหารร่วมพิธีถวายผ้าพระกฐินพระราชทานของกระทรวงมหาดไทย ประจำปี 2564
วันนี้ (12 พ.ย. 64) เวลา 14.00 น. ที่พระอุโบสถ วัดเศวตฉัตร วรวิหาร เขตคลองสาน กรุงเทพมหานคร พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานในพิธีถวายผ้าพระกฐินพระราชทานของกระทรวงมหาดไทย ประจำปี 2564 โดยมี นายทรงศักดิ์ ทองศรี รัฐมนตรีช่วยว่าการกระทรวงมหาดไทย นายอนุชา โมกขะเวส ที่ปรึกษารัฐมนตรีว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย พร้อมด้วยคณะผู้บริหารระดับสูงของกระทรวงมหาดไทย ข้าราชการ เจ้าหน้าที่ จากหน่วยงานในสังกัดกระทรวงมหาดไทย ตลอดจนบริษัท ห้างร้าน และประชาชนผู้มีจิตศรัทธา เข้าร่วมในพิธีฯ
พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานผ้าพระกฐินให้กระทรวงมหาดไทยนำมาถวายพระสงฆ์จำพรรษาถ้วนไตรมาส ณ วัดเศวตฉัตร วรวิหาร เขตคลองสาน กรุงเทพมหานคร เพื่อเป็นการทำนุบำรุงพระพุทธศาสนา โดยพิธีถวายผ้าพระกฐินพระราชทานในวันนี้ ประกอบด้วย พิธีถวายเครื่องบริวารพระกฐินพระราชทาน ได้แก่ บาตร เครื่องอัฐบริขาร ตาลปัตรฯ และเครื่องไทยธรรม แด่พระสงฆ์รูปที่ครองผ้า และถวายปัจจัยที่ผู้มีจิตศรัทธา ร่วมโดยเสด็จพระราชกุศลแด่เจ้าอาวาสเพื่อถวายแด่พระภิกษุ สามเณร เพื่อนำไปบูรณปฏิสังขรณ์พระอาราม หรือทำนุบำรุงพระพุทธศาสนา และสนับสนุนกิจกรรมต่างๆ ของวัด โดยมียอดเงินที่ถวายผ้าพระกฐินพระราชทานถวายเป็นพระราชกุศล เป็นจำนวนเงินทั้งสิ้น จำนวน 5,905,181 บาท พร้อมทั้งมอบเงินให้โรงเรียนวัดเศวตฉัตรเพื่อเป็นทุนบำรุงการศึกษาแก่นักเรียน ซึ่งภายหลังจากเสร็จสิ้นพิธี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้พบปะเยี่ยมเยียนทักทายอนุโมทนาบุญต่อผู้มาร่วมงานกับพระราชพิพัฒนโกศล เจ้าอาวาสวัดเศวตฉัตร วรวิหาร พร้อมทั้งได้กราบสักการะพระพุทธบัณฑูรมูลประดิษฐสถิตไสยาสน์ พระพุทธไสยาสน์ซึ่งประดิษฐานภายในวัดเศวตฉัตร วรวิหาร สร้างขึ้นในสมัยกรุงรัตนโกสินทร์ตอนต้น อายุราว 190 ปี ที่อยู่ระหว่างการบูรณะ
วัดเศวตฉัตร วรวิหาร เป็นพระอารามหลวงชั้นตรี ชนิดวรวิหาร ตั้งอยู่ในเขตคลองสาน กรุงเทพมหานคร เดิมชื่อวัดบางลำพูล่าง สันนิษฐานว่าก่อสร้างขึ้นตั้งแต่สมัยกรุงศรีอยุธยา ซึ่งต่อมาได้รับการบูรณะโดยพระเจ้าบรมวงศ์เธอ กรมหมื่นสุรินทรรักษ์พระราชโอรสในพระบาทสมเด็จพระพุทธยอดฟ้าจุฬาโลกมหาราช ต้นราชสกุลฉัตรกุล ในช่วงปี พ.ศ. 2359–2373 ต่อมาได้รับการปฏิสังขรณ์โดยพระบาทสมเด็จพระนั่งเกล้าเจ้าอยู่หัว ซึ่งต่อมาพระบาทสมเด็จพระจอมเกล้าเจ้าอยู่หัว พระราชทานชื่อวัดใหม่ว่า วัดเศวตฉัตร โดยกรมศิลปากรได้ประกาศกำหนดให้วัดเศวตฉัตร วรวิหาร ได้รับการขึ้นทะเบียนเป็นโบราณสถานของชาติ ตามประกาศในราชกิจจานุเบกษา เล่มที่ 94 ตอนที่ 75 วันที่ 16 สิงหาคม 2520
“นับเป็นสรรพสิริมงคลต่อชาวมหาดไทยทุกคน ที่ได้มีโอกาสอัญเชิญผ้าพระกฐินพระราชทานมาทอดถวายที่วัดเศวตฉัตร วรวิหาร ที่อยู่ระหว่างการบูรณปฏิสังขรณ์เสนาสนะอยู่จำนวนมาก รวมถึงพระอุโบสถที่อยู่ระหว่างการออกแบบรายการและงบประมาณที่ใช้ในการบูรณะโดยกรมศิลปากร ทั้งนี้ เงินปัจจัยที่พุทธศาสนิกชนได้ร่วมกันทำบุญโดยเสด็จพระราชกุศลฯ ในวันนี้ ทางวัดจะนำไปสมทบทุนบูรณปฏิสังขรณ์ด้วย และหากยังไม่เพียงพอก็จะได้ช่วยกันระดมปัจจัยในการบูรณะต่อไป เพื่อให้พระภิกษุ สามเณร วัดเศวตฉัตร ได้ประกอบศาสนกิจและเผยแผ่พระธรรมคำสอนเป็นที่พึ่งที่ยึดเหนี่ยวของพุทธศาสนิกชนได้โดยสะดวก และบุญกุศลในการถวายผ้าพระกฐินพระราชทานในครั้งนี้ ขอน้อมถวายเป็นพระราชกุศลแด่พระบาทสมเด็จพระเจ้าอยู่หัวและพระบรมวงศานุวงศ์ทุกพระองค์ ด้วย” พลเอก อนุพงษ์ กล่าวภายในงาน
วันศุกร์ที่ 17 มิถุนายน 2565
นายกรัฐมนตรีชื่นชมความสำเร็จคนไทย พัฒนาสเปรย์ยับยั้งเชื้อโควิด 19 ผลิตสู่ตลาดปีนี้ วัคซีนโควิดสัญชาติไทยจ่อขึ้นทะเบียน อย. สองชนิดแล้ว
นายกรัฐมนตรีชื่นชมความสำเร็จคนไทย พัฒนาสเปรย์ยับยั้งเชื้อโควิด 19 ผลิตสู่ตลาดปีนี้ วัคซีนโควิดสัญชาติไทยจ่อขึ้นทะเบียน อย. สองชนิดแล้ว
วันที่ 17 มิถุนายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรี ชื่นชมความร่วมมือของ 5 หน่วยงาน คือ องค์การเภสัชกรรม จุฬาลงกรณ์มหาวิทยาลัย มหาวิทยาลัยศิลปากร สถาบันวิจัยระบบสาธารณสุข (สวรส.) และ บริษัทไฮไบโอไซ จำกัด ที่ได้ร่วมมือพัฒนานวัตกรรม “สเปรย์แอนติบอดีพ่นจมูกที่มีคุณสมบัติยับยั้งเชื้อโควิด 19” ซึ่งเป็นอีกนวัตกรรมจากคนไทยสามารถผลิตขึ้นใช้ได้เองในประเทศ ด้วยความเชี่ยวชาญในการผลิตยาและเวชภัณฑ์ ที่มีมาตรฐานยอมรับในระดับสากล สำหรับสเปรย์แอนติบอดีพ่นจมูกที่มีคุณสมบัติยับยั้งเชื้อโควิด-19 คาดว่าจะสามารถผลิตออกสู่ตลาดเพื่อให้ประชาชนชาวไทยได้เข้าถึงนวัตกรรมสุขภาพในการป้องกันเชื้อโควิด-19 ได้ในไตรมาสที่ 3 ของปีนี้ ถือเป็นอีกหนึ่งวิธีในการรับมือกับสถานการณ์โรคระบาดโควิด-19
พร้อมกันนี้ นายกรัฐมนตรีได้ชื่นชมองค์การเภสัชกรรมที่ได้พัฒนาวัคซีนโควิด HXP-GPOVac ฝีมือคนไทย ซึ่งผ่านการทดลองในมนุษย์เฟส 1 และเฟส 2 แล้ว จากผลการพัฒนาสูตรวัคซีน HXP-GPOVac สามารถป้องกันโควิด-19สายพันธุ์โอมิครอนได้ ขณะนี้อยู่ระหว่างขอขึ้นทะเบียนกับสำนักงานคณะกรรมการอาหารและยา โดยมีแผนจะนำวัคซีนตัวนี้ กลับไปทำการทดลองเฟส 2 อีกครั้งในช่วงเดือนสิงหาคม 2565 เมื่อสำเร็จได้ผลดี จะดำเนินการทดลองในเฟส 3 ต่อไป คาดว่า จะเริ่มฉีดให้ประชาชนได้กลางปี 2566 ทั้งนี้ ในส่วนของความคืบหน้า วัคซีนโควิด “Chula Cov19” พัฒนาโดยศูนย์วิจัยวัคซีน คณะแพทยศาสตร์ จุฬาลงกรณ์มหาวิทยาลัย ผลการทบสอบพบว่ามีประสิทธิภาพสามารถกระตุ้นภูมิคุ้มกันได้ดีเทียบเท่ากับวัคซีนไฟเซอร์และโมเดอร์นา โดยขณะนี้อยู่ระหว่างการผลิตวัคซีนในโรงงานไทย เพื่อรอทดลองในคนระยะ 3 และคาดว่าจะสามารถขึ้นทะเบียนกับสำนักงานคณะกรรมการอาหารและยา เพื่อใช้ในภาวะฉุกเฉินให้ได้ภายในสิ้นปีนี้
“นายกรัฐมนตรีระบุความสำเร็จดังกล่าวแสดงให้เห็นถึงศักยภาพของคนไทย ส่งเสริมให้เกิดความมั่นคงในระบบสุขภาพของประเทศ ถือเป็นอีกทางเลือกหนึ่งในการป้องกันการติดเชื้อโควิด-19 เเม้ว่าไทยกำลังจะเปลี่ยนผ่านให้เป็นโรคประจำถิ่น การพัฒนาวัคซีนใช้เองในประเทศยังเป็นเรื่องจำเป็น นับเป็นความภาคภูมิใจของไทยเป็นอย่างมาก ที่การวิจัยทางการแพทย์และวิทยาศาสตร์มีความก้าวหน้า คู่ขนานไปกับการพัฒนาระบบสาธารณสุข ซึ่งทั่วโลกต่างชื่นชม จัดให้เป็นประเทศที่มีความเข้มแข็งด้านความมั่นคงด้านสุขภาพ ติดอันดับ ท็อปเท็นของโลก อันดับที่ 1 ในเอเชีย” นางสาวรัชดาฯ กล่าว